ออมสินงัดมาตรการ คุมหนี้ครูทั่วประเทศ
ออมสินออกมาตรการเข้มพักหนี้ครู หวังสกัดหนี้เสีย เปิดรับลงทะเบียนก่อนสิ้นเดือน ก.ค.
7 ก.ค. 2558

ออมสินออกมาตรการเข้มพักหนี้ครู หวังสกัดหนี้เสีย เปิดรับลงทะเบียนก่อนสิ้นเดือน ก.ค. 
นายชาติชาย พยุหนาวีชัยผู้อำนวยการธนาคารออมสิน เปิดเผยว่า ธนาคารออมสินได้ร่วมมือกับกระทรวงศึกษาธิการออกมาตรการช่วยเหลือลูกค้า ข้าราชการครู และบุคลากรทางการศึกษาที่ออมสินปล่อยกู้สินเชื่อสวัสดิการข้าราชการครูรวมกว่า 5-6 แสนล้านบาท เพราะแม้ว่าจะมีหนี้ที่ไม่ก่อให้เกิดรายได้ (เอ็นพีแอล) ไม่ถึง 1% แต่จากปัญหาเศรษฐกิจและปัญหาภายในของระบบราชการ ทำให้อาจมีแนวโน้มหนี้เสียสูงขึ้น
มาตรการช่วยลูกหนี้แบ่งเป็น 4 กลุ่ม คือ 1.กลุ่มที่อยู่ในขั้นวิกฤต ธนาคารจะชะลอการฟ้องร้องดำเนินคดีหรือบังคับคดีไม่เกิน 3 ปี พักชำระดอกเบี้ยไม่เกิน 3 ปี แต่ให้ชำระหนี้เงินต้น จนเมื่อครบ 3 ปี ให้นำดอกเบี้ยที่พักไว้เฉลี่ยจ่ายคืนรวมกับเงินงวดต่อไป 2.กลุ่มลูกหนี้ใกล้วิกฤต หรือที่มีหนี้ค้างชำระเกินกว่า 12 งวดติดต่อกัน จะให้พักชำระดอกเบี้ยไม่เกินครึ่งหนึ่ง เป็นเวลาไม่เกิน 2 ปี แต่ให้ชำระหนี้เงินต้นและดอกเบี้ยส่วนที่เหลือ หลังจากนั้นเมื่อครบ 2 ปี ให้นำดอกเบี้ยที่พักไว้เฉลี่ยจ่ายคืนรวมกับเงินงวดต่อไป
สำหรับกลุ่มที่ 3 เป็นกลุ่มลูกหนี้ที่มีหนี้ค้างชำระไม่เกิน 12 งวดติดต่อกัน สามารถปรับปรุงโครงสร้างหนี้ตามมาตรการของธนาคารออมสิน และกลุ่มที่ 4 คือลูกหนี้ปกติยังไม่ผิดนัดชำระ ธนาคารให้พักชำระเงินต้นไม่เกิน 2 ปี
ทั้งนี้ ลูกหนี้ต้องได้รับความยินยอมจากผู้ค้ำประกันเงินกู้ที่ปรับโครงสร้าง ยอมให้กรมบัญชีกลางหักเงินเดือนชดใช้หนี้ให้ธนาคารออมสิน และต้องตกลงไม่สร้างภาระหนี้เพิ่มกับสหกรณ์ออมทรัพย์อีก โดยลูกหนี้ทุกรายจะต้องให้ผู้บังคับบัญชาหรือสำนักงานเขตพื้นที่การศึกษาให้ความเห็นและรับรองก่อนยื่นลงทะเบียนที่ธนาคารออมสินทุกสาขา ตั้งแต่วันนี้-31 ก.ค.นี้